ประเทศไอซ์แลนด์ ทำธุรกิจอะไร?
เมื่อพูดถึงไอซ์แลนด์ ภาพที่หลายคนนึกถึงก็คงจะเป็น ประเทศที่มีวิวสวยงาม มีหิมะรายล้อม และอากาศหนาวแทบทั้งปี  แต่รู้หรือไม่ว่า ไอซ์แลนด์ มีรายได้เฉลี่ยต่อหัวของประชากรสูงถึง 139,000 บาทต่อเดือน และสูงเป็นอันดับที่ 4 ของโลกเลยทีเดียว  คนไอซ์แลนด์ทำธุรกิจอะไร?  ลงทุนแมนจะเล่าให้ฟัง
27 มี.ค. 2562

ประเทศไอซ์แลนด์ ทำธุรกิจอะไร? / โดย ลงทุนแมน
เมื่อพูดถึงไอซ์แลนด์ ภาพที่หลายคนนึกถึงก็คงจะเป็น
ประเทศที่มีวิวสวยงาม มีหิมะรายล้อม และอากาศหนาวแทบทั้งปี
แต่รู้หรือไม่ว่า
ไอซ์แลนด์ มีรายได้เฉลี่ยต่อหัวของประชากรสูงถึง 139,000 บาทต่อเดือน
และสูงเป็นอันดับที่ 4 ของโลกเลยทีเดียว
คนไอซ์แลนด์ทำธุรกิจอะไร?
ลงทุนแมนจะเล่าให้ฟัง
ไอซ์แลนด์เป็นเกาะที่ตั้งอยู่เหนือสหราชอาณาจักรห่างออกไปเกือบ 1,000 กิโลเมตร
มีพื้นที่ทั้งหมด 102,775 ตารางกิโลเมตร ซึ่งเล็กกว่าประเทศไทยเกือบ 5 เท่า
นอกจากนั้นพื้นที่ของประเทศบางส่วนยังคงเป็นธารน้ำแข็ง
และไม่สามารถอยู่อาศัยได้อีกด้วย
ฟังดูเหมือนว่า ไอซ์แลนด์ จะเป็นประเทศ
ที่อยู่ท่ามกลางภูมิประเทศและภูมิอากาศที่ยากลำบาก
แต่จริงๆ แล้วเรื่องนี้กลับกลายเป็น
ขุมทรัพย์ทางธรรมชาติของไอซ์แลนด์เลยทีเดียว
อุตสาหกรรมหลักของไอซ์แลนด์สามารถแบ่งออกเป็น 3 ประเภทใหญ่ๆ
อย่างแรกคือ ประมง
ไอซ์แลนด์ได้รับสิทธิให้สามารถทำการประมงได้ในพื้นที่ขนาดใหญ่ของมหาสมุทรแอตแลนติก
ซึ่งเป็นพื้นที่ที่มีความอุดมสมบูรณ์มาก
โดยปีที่ผ่านมา ไอซ์แลนด์ส่งออกปลาเป็นมูลค่ากว่า 60,000 ล้านบาท คิดเป็นสัดส่วนถึง 34% ของมูลค่าการส่งออกทั้งหมดของประเทศ
ตัวอย่างบริษัท
HB Grandi hf. เป็นบริษัททำประมงและอาหารแปรรูปจากปลารายใหญ่ของประเทศ
ปี 2018 รายได้ 7,531 ล้านบาท กำไร 1,142 ล้านบาท
มูลค่าบริษัทอยู่ที่ 14,780 ล้านบาท
อย่างที่สองคือ พลังงาน
การผลิตไฟฟ้าส่วนใหญ่ของไอซ์แลนด์มาจากพลังงานน้ำ และพลังงานความร้อนใต้พิภพจากภูเขาไฟกว่า 130 แห่ง
เนื่องจากภูมิประเทศที่เอื้ออำนวย ทำให้ประเทศไอซ์แลนด์สามารถผลิตไฟฟ้าได้เป็นจำนวนมาก
ซึ่งเมื่อเทียบกับจำนวนประชากรแล้ว
ไอซ์แลนด์จะกลายเป็นประเทศที่มีปริมาณการผลิตไฟฟ้าต่อหัวมากสุดในโลกเลยทีเดียว..
และจากการมีไฟฟ้าเกินความต้องการนี้เอง
ส่งผลให้ไอซ์แลนด์สามารถจัดตั้งอุตสาหกรรมขนาดใหญ่ขึ้นมาได้ ซึ่งก็คือ ธุรกิจอะลูมิเนียม
เนื่องจากการหลอมอะลูมิเนียมต้องใช้พลังงานจำนวนมาก ทำให้ประเทศไอซ์แลนด์มีความได้เปรียบเพราะมีต้นทุนพลังงานที่ต่ำกว่า
ตัวอย่างบริษัท
Rio Tinto เป็นผู้ผลิตอะลูมิเนียมรายใหญ่ของโลก
ปี 2018 รายได้ 1,300,000 ล้านบาท กำไร 430,000 ล้านบาท
มูลค่าบริษัทอยู่ที่ 2,100,000 ล้านบาท
และสุดท้ายก็คือ การท่องเที่ยว
เรื่องนี้หลายคนน่าจะพอทราบกันดีอยู่แล้วว่า
ไอซ์แลนด์ มีสถานที่ท่องเที่ยวสวยงามอยู่มากมาย
โดยแทบไม่ต้องลงทุนอะไรเลย เพราะว่าทั้งหมดล้วนแล้วเกิดจากธรรมชาติ
ไม่ว่าจะเป็นทะเลสาบ, ธารน้ำแข็ง, บ่อน้ำร้อนขนาดใหญ่
หรือแม้กระทั่งทิวทัศน์ที่สวยงามบนท้องฟ้าอย่าง แสงเหนือ หรือเรียกกันว่า ออโรรา
รายได้จากการท่องเที่ยว 3 ปีย้อนหลังของไอซ์แลนด์
ปี 2015 อยู่ที่ 171,000 ล้านบาท
ปี 2016 อยู่ที่ 219,000 ล้านบาท
ปี 2017 อยู่ที่ 231,000 ล้านบาท
ทั้งหมดนี้เป็นอุตสาหกรรมหลักที่ผลักดันให้เศรษฐกิจของไอซ์แลนด์เติบโตมาจนถึงทุกวันนี้
ในปี 2017 ไอซ์แลนด์มี GDP อยู่ที่ 760,000 ล้านบาท
ถึงแม้จะไม่มากเมื่อเทียบกับประเทศไทยที่ 14 ล้านล้านบาท แต่ก็เพียงพอที่จะทำให้ประเทศนี้มีรายได้เฉลี่ยต่อหัวสูงเป็นอันดับต้นๆ ของโลก เพราะจำนวนประชากรของประเทศนี้มีน้อยมาก
โดยเมื่อปีที่ผ่านมาพบว่า ไอซ์แลนด์ มีประชากรทั้งหมดเพียงแค่ 337,780 คน
ถ้าเปรียบเทียบกับประเทศไทยจะมีจำนวนพอๆ กับประชากรในจังหวัดเล็กๆ อย่างสตูล
แม้จะมีประชากรเพียงน้อยนิด แต่การต้องฟันฝ่าสภาพอากาศอันโหดร้าย
ก็หลอมรวมให้ชาวไอซ์แลนด์กลายเป็นคนแข็งแกร่ง ต่อสู้ และเรียนรู้ที่จะต่อยอดจากสิ่งที่ตัวเองมี
ประเทศนี้มีทีมฟุตบอลที่ผ่านรอบคัดเลือกไปแข่งฟุตบอลโลกรอบสุดท้าย ปี 2018
มีนักเขียนรางวัลโนเบลสาขาวรรณกรรม
มีระบบเศรษฐกิจที่แข็งแกร่ง แม้จะเผชิญหน้ากับวิกฤติเศรษฐกิจในปี 2008 แต่ก็ยังฟันฝ่ามาได้
เรื่องนี้ทำให้เรากลับมาคิดได้ว่า
หลายๆ จังหวัดในประเทศไทยก็มีทรัพยากรธรรมชาติ 
มีแหล่งท่องเที่ยวที่งดงามไม่แพ้ไอซ์แลนด์
ถ้าเราต่อสู้และเรียนรู้ที่จะต่อยอดจากสิ่งที่ตัวเองมี
ไทยแลนด์ของเรา ก็คงไม่แพ้ไอซ์แลนด์เช่นกัน..
----------------------
รู้ไหม ประเทศไทยมีแหล่งท่องเที่ยวที่สวยงามไม่แพ้ไอซ์แลนด์จริง ๆ 
อ่านเรื่อง ท่องเที่ยวไทย ไม่แพ้ใคร ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada (เหลือเล่มละ 200 บาท): 
Shopee: 
----------------------
References
-
-
-
-